Vakufnama Ferhad-paše Sokolovića
Preveo i bilješkama propratio Mehmed Mujezinović juna 1973. god.

PRIJEVOD FERHAD-PAŠINE VAKUFNAME

S imenom Alaha, sveopćeg Dobročinitelja, Milostivog.Hvala Alahu, darovatelju raznovrsnih blagodati, poklonitelju brojnih darova i poklona. Obožavanom na najljepši način u najudaljenijim kutevima zemlje i sferama nebeskim, vlasniku svake veličine, moći, ljepote, uzvišenosti i sjaja, koji je uzvišen i skriven svjetlom slave, svetosti i zahvale od očiju motrioca i pronicljivih. On je učinio znakom svoga postojanja stvaranje zemlje i neba i dao da iza svjetlosti dana uslijedi tmina noći i da se tako na licu zemlje smjenjuju noć i dan, svjetlo i tmina, a obasjao je visine nebeske razbuktalim svjetlom. On je ljudski rod oblikovao vrijednim spoznajama i otkrio učenim riznice nagovještaja svoje egzistencije.
Njemu zahvaljujemo i za to što nam je obećao da će nagraditi nas za naša dobra djela kad je rekao: “Svako će naći prigotovljena svoja djela jednoga dana”.
Njemu zahvaljujemo i na tome što nas je učinio sljedbenicima svoga miljenika Mustafe, poslatog sa uputom čovječanstvu i počastio nas svojom izjavom: “Vi ste najbolja skupina vjernika.”
Svjedočimo da je Alah jedan i da drugog božanstva nema. Njemu nije niko ravan i ne možemo ga ničemu prispodobiti, svjedočanstvom za koje kad se izgovori, dobiva dženet. Svjedočimo i da je naš gospodin Muhamed, božji rob i poslanik (vjerovjesnik), čiji vjerozakon (šeriat) je otvorio srca muslimana za dobra djela i osvijetlio duše vjernika svjetlima njegova putokaza.
Neka je blagoslov na najodabranijeg stvora Njegova, Muhameda, njegov rod i svo njegovo društvo.
Svemoćni je u moru svoje moći dao da iz vode Njegove milosti nastane i razvije se čovjek, okićen brojnim draguljima i blagodatima, a on je kao izabrano zrno bisera konačna svrha i same školjke. Potom je čovjeka svojom blagonaklonosti i milosti odgojio zaogrnuvši ga odorom: “Stvorio sam i džine i ljude da samo mene obožavaju”. Riječi Njegove: “Zaista je svaki čovjek na šteti”, kada su doprle u uho čovjeka zastrašile su ga i u njemu pokrenule iskonske snage i probudile ga iz sna u nadi da stupi u skupinu onih za koje je rečeno: “Izuzimaju se vjernici koji čine dobra djela”, a vesela vijest: “Svako dobro koje učinite, naći ćete ga kod Alaha u vidu još veće i bolje nagrade”, ponukala ga je da radi dobra djela. Obradovan šumom glasa Svevišnjega: “Alah će vjernike koji čine dobra djela uvesti u rajske perivoje ispod kojih teku rijeke” našao se pripravnim na pomaganje vjernika djelima koje Alah voli, a sve to je dalo lijeka dobrotvorima, jer oni će biti “u raju okićeni zlatnim i bisernim narukvicama i odjeveni u svilu”.
Podsticaj za dobra djela i razna dobročinstva bile su riječi: “Zaista dobra djela brišu ružna djela”, što je sve bio povod i ovoj izričitoj i istinskoj ispravi od strane plemenitog zapovjednika svih emira, uglednog i poštovanog Ferhad-paše, neka ga Alah stavi u sjenu svoga oprosta i nastani u prostranstvima dženeta, priključivši ga u skupinu dobrotvora.
U želji da bi postigao vrijedna obećanja data od strane cara svih vjerovjesnika Hazreti Muhameda Mustafe, neka je na njeg božji blagoslov, a koji je rekao: “Ko u ime Alaha sagradi mesdžid, Alah će mu sagraditi građevinu u raju”, dao je očitovanje u sjednici časnog šerijatskog suda i u pročelju čiste vjere Muhameda Musutafe, neka je na njeg božji blagoslov, izjavio da za prinadležnosti vrijedne skupine službenika svojih mesdžida, koji će niže biti navedeni, kao i za dobru murteziku i ostale potrebe, vakufi i zavještava:
 Zakupnine (kirije) od dvije stotine dućana, a nalaze se u blizini džamije koju je dobrotvor podigao u kasabi Banja Luci, izdajući ih uz različite skupine već prema stanju svakog dućana posebno. 
 Jedan hamam u spomenutoj kasabi da bi se svijet čistio.
 Pred časnom džamijom jedan moj karavan-saraj.
 Jedan hamam u kasabi Kostajnici.
 Vodenicu na rijeci Vrbasu sa tri vitla u jednoj zgradi.
 Jednu vodenicu koju je sagradio na čifluku poznatom pod imenom Tinj.
Godišnje zakupnine svih navedenih objekata, to jest: desetinu od spomenutih vodenica, prihod od karavan-saraja i hamama, vakufi za plaćanje službenika, koji će niže biti navedeni, i to na način kako je to po vakuf najkorisnije.
 Po 10 osmanskih akči godišnje zakupnine, uzimaće se od svakog dunuma, računajući dunum u širinu 25, a u dužinu 55 aršina, sa zemljišta kupljenog u Banja Luci od Ahmed-dedeta i drugih, kada na tom zemljištu budu zasađeni vinogradi ili voćnjaci ili pak budu sagrađene kuće od strane muslimana i drugih lica. 
 Od zgrada sagrađenih u blizini Ahmed-dedetova groba, neće se uzimati zakupnina dokle god u tim zgradama budu boravili miri-mirani, jer će ovi za uzvrat održavati zgrade, a na zemljište na kojem se one nalaze uzimaće se zakupnina u iznosu od 400 akči godišnje. Ali ako se namjesnici iz pomenutih građevina isele i nastane na drugom mjestu, neka se te građevine prodaju i dobiveni novac priključi mojim vakufima.
 Od desetine prikupljene sa čifluka poznatog pod imenom Podgorje kojeg obrađuje raja, neka mutevelija svojom rukom preda polovinu dobivenih žitarica mojoj djeci ako budu potrebni tome a ako nisu potrebni neka im se to ne daje.
Godišnja zakupnina sa spomenutog čifluka uzimaće se i to po 10 osmanskih akči po dunumu od svakog muslimana ili ne-muslimana nastanjenog unutar granica spomenutog posjeda, a čije granice su poznate među ehalijom. Ukoliko na jednom na dva, na tri ili više dunuma bude nastanjeno više osoba, neka se također uzima po 10 osmanskih akči od svakog dunuma. 
 Unutar granica spomenutog čifluka dobrotvorova - koji želi postići dobro i blagoslov - nalaze se kuće, bašća i bostani, a na površini od 45 dunuma, pa neka se i za ove naplaćuju propisane pristojbe, odnosno neka se izdaju svake godine u zakup.
 Uz granice moga čifluka je i moj čair, kojeg sam iskrčio i oko njega iskopao hendek, a iznosi 100 dunuma, pa i od ovog čaira svake godine treba na već spomenuti način naplaćivati pristojbe. 
 I za moj vinograd, koji se nalazi ispod pećine, a zauzima površinu od 5 dunuma, neka se uzima godišnja zakupnina na gore opisani način.
Od danas, pa ubuduće, iz godine u godinu, i tokom stoljeća, s koljena na koljeno, dokle god lica nastanjena na mojem spomenutom čifluku budu plaćala na svaki dunum po 10 osmanskih akči zemljišne pristojbe, neka im se niko ne miješa u njihovo korištenje posjeda i neka ih ne uznemiruje.

POGLAVLJE 
Sa čifluka koji se nalazi unutar granica sela Kula, u nahiji Zmijan, u Kobaškom kadiluku, a poznatog među stanovništvom, nakon što se podmiri i pokupi porez određen carskim defterom i bude predat džabiji, naplatiće se posebno zemljišne pristojbe onih koji budu obrađivali čifluk i taj novac se, koliko god se ukupi, vakufi za niže navedenu džamiju.

POGLAVLJE 
Nakon što su božjom pomoći i carskim naređenjem bila omogućena osvajanja u nahiji Kotar, u Kliškom sandžaku i carskim fermanom omogućena prodaja tih zemljišta, to je naznačeni vakif, neka mu Alah udijeli blagodati, kupio jednu mezru na lokalitetu zvanom Tinj i istu uvakufio. Zato nakon što se svake godine prema carskom defteru pokupe propisane pristojbe u mjestu Kotar i budu predate džabiji, uzimaće se posebno od onih koji budu obrađivali spomenutu mezru jedna osmina zemljišnih proizvoda. Na taj način ukupljeni prihodi trošiće se:
 13 akči dnevno hatibu što će na već poznati način obavljati hatibsku, imamsku i muslimansku dužnost u džamiji što ju je vakif podigao u tvrđavi Zemunik.
 4 akče dnevno mujezinu džamije, koji ne smije biti nemaran u službi mujezina.
 2 akče dnevno ferašu - kajimu spomenute džamije, a ovaj će obavljati potrebno čišćenje, otvaranje i zatvaranje džamije, paljenje i gašenje svijeća i kandilja u džamiji.
 Za ostale potrebe džamije: nabavku svijeća i hasura određuje se godišnje 220 akči.
 7 akči dnevno muslimu mekteba što ga je vakif sagradio u tvrđavi Vrani.
 2 akče dnevno mujezinu, nakon što ovaj valjano obavi svoju dužnost.
 Nabaviće se po dvije voštane svijeće u ukupnoj težini od 4 oke, a paliće se u noćima ramazana i ostalim mubarek - noćima u džamijama u Zemuniku i Hrvatcima.
 Za nabavku svijeća i prostirke u spomenutim džamijama određuje se godišnje 140 akči.
 Prihode sa spomenutih čifluka koji preteku nakon podmirenja plata murtezike džabija će predati muteveliji moga vakufa u Banjoj Luci, a ovaj će postupiti prema niže navedenim postavljenim uslovima vakifa.

POGLAVLJE 
 8 akči dnevno isplaćivaće se hatibu rijetko lijepe građevine - džamije, koju je vakif podigao u Banjoj Luci, neka ona opstoji do dana suđenja i nagrade. Hatib treba da je okićen blagošću, znanjem, lijepim učenjem Kurana, koji je riznica spoznaje i savršenstva, popularan među svijetom, čija djela i riječi su u skladu sa časnim šerijatom i on će kao takav izlaziti na minber svake džume i lijepim glasom recitovati zahvalu Stvoritelju i izreći pohvalu u čast Njegova miljenika Muhameda. 
 4 akče dnevno isplaćivaće se već spomenutom hatibu što će svakog dana proučiti dva džuza časkog Kurana i to jedan džuz za dušu vakifova oca merhum Rustem-bega, a drugi džuz za dušu vakifova brata šehida, merhum Ali-aga, neka im je laka zemlja, i neka im je raj krajnje utočište.
 6 akči dnevno isplaćivati imamu spomenute džamije, a ovaj treba da poznaje pravilno učenje Kurana, da redovno klanja sunete Pejgamberove, da lijepo poznaje propise fikha, a uz to da je poznat među svijetom po iskrenosti i ispravnosti, koji će predvoditi svijet u džemetu i tako obavljati imamsku dužnost.
 1 akča dnevno pripada spomenutom imamu za učenje glasno sure Jasini-šerifa. 
 1 akča dnevno davaće se istom imamu za glasno učenje sure Mulk iza Jacije-namaza.
 2 akče dnevno pripadaju spomenutom imamu za učenje po jednog džuza svakog dana za dušu vakifova brata umrlog Derviš-paše.
 Po 5 akči dnevno davaće se dvojici mujezina spomenute džamije, a ovi trebaju poznavati vremena pojedinih molitvi, uz to da su lijepog vladanja i da svoju dužnost uredno obavljaju. 
 2 akče dnevno mumedžidu koji će u noćima mjeseci redžeba, šabana i ramazana kao i uoči svakog ponedeljka i petka učiti temdžid.
 1 akča dnevno pripada licu koje će lijepim glasom petkom iza podnevskog ezana sa munare, Bilalovog mjesta, proučiti salavat. 
 Po 2 akče dnevno davaće se džuzhanima, a ovi će svakog dana poslije sabahskog namaza proučiti časni Kuran, koji obasjava prostranstva božanskim svjetlom, rastavlja tminu od svjetla, božiju objavu objavljenu za one koji se žele pokajati. Džuzhani okupljeni na jednom mjestu poslije učenja Kurana učiniće hatma-dovu za postignuće ovosvjetskih i onosvjetskih želja časnog vakifa i sevab pokloniti čistoj duši cara svih pejgambera Muhameda - Mustafi, neka je na njeg božji blagoslov. Ni jedan džuzhan ne može istodobno učiti po dva džuza.
 1 akča dnevno pripada nuktadžiji što će svakodnevno bilježiti one koji su izostali od učenja džuzova tog dana.
 Po 1 akča dnevno pripada imamu što će svakodnevno, osim tri dana časnih bajrama pred okupljenim džuzhanima otpočeti učenje sa “muavezom”. 
 Po 1 akča dnevno već spomenutom hatibu koji će pred prisutnim džuzhanima početi učenje “Besmelom”. Po jedan džuz proučiće hatib i imam, a za učenje po jednog džuza određuje se i mujezin.
 Osim spomenutih džuzeva koji će se proučiti u skupini određuje se učenje još tri džuza dnevno, za koje će se, kada ih dotični pouče svakodnevno isplaćivati:
 Po 2 akče dvojici mujezina za učenje po jednog džuza za dušu Kurd-begove majke.
 Po 2 akče dnevno drugom zamjeniku mualima koji će učiti po jedan džuz svaki dan za dušu Kasim-vojvode.
Tako će se, dakle, u svakih trideset dana proučiti po tri hatme.
 Po 1 akča dnevno neka se daje jednom od mujezina za glasno učenje sure Nebe' svakodnevno poslije ikindije namaza.
 Po 2 akče dnevno pripadaju drugom mujezinu kao zamjeniku mualima u mektebu, koji će niže biti opisan, za pomaganje u dužnosti mualimu.
 Svakog petka, u vremenu između sale i podnevskog ezana, proučiće se na Bilalovu časnom mahfilu pet ašereta, a naknada za to isplaćivaće se sljedećim licima koja će učiti ašereta, i to:
 2 akče dnevno već spomenutom hatibu džamije koji će otpočeti sa učenjem i svojim prisustvom počastiti mahfil.
 1 akču dnevno poštovanom imamu spomenute džamije, a ovaj će kao drugi po redu proučiti svoje ašere.
 Dvojici mujezina džamije davaće se po 1 akču dnevno, a oni će također po svim pravilima učenja Kurana proučiti po jedno ašere.
 Peto ašere treba da prouči onaj ko bude učio salu, za što mu se određuje po 1 akča.
 Muarifu pripada po 1 akča što će petkom i bajramima obaviti svoju dužnost u spomenutoj džamiji. Muarif i lice koje treba da uči sure Nebe ne mogu se sastati u jednoj osobi. 
 Spomenutom hatibu pripada 5 akči dnevno za podučavanje i odgoj djece u mektebu sagrađenom kod spomenute džamije.
 2 akče dnevno isplaćivaće se drugom zamjeniku mualimu u spomenutom mektebu. Ovaj zamjenik treba da je sposoban za podučavanje i odgoj, da je lijepog vladanja i u svakom pogledu ispravan.
 Gore označeni vakif, Bog mu se smilovao, shodno riječima časnog božijeg miljenika: “Najljepša milostinja je neznanog podučiti i nemarnog osvijestiti”, određuje se da se 3 akče dnevno isplaćuje onom ko će petkom ili ponedjeljkom u spomenutoj džamiji predavati tradiciju božjeg poslanika (hadis). Spomenuti treba da je pobožan čovjek, lijepih osobina, čije će riječi djelovati na prisutne i liječiti ih od bolesti grijeha.
 Hatibu džamije pripada 1 akča dnevno za učenje sure Jasin koju će svakog dana učiti u tetimi džamije i sevab pokloniti umrlim koji su sahranjeni kod džamije. 
 12. rebul-evela - svake godine - proučiće se u spomenutoj džamiji Melvud u čast rođenja vjerovjesnika (Muhameda), koji je kao zora sreće izašao iz tmine noći i ukazao na tajanstvenosti svijeta donoseći knjigu koja sadrži sreću za obadva svijeta, tu sponu tajni duhovnih i fizičkih bića, tajni koje pobuđuju ljubav i koji je u perivoj u kojeg nema sumnje. Melvud će se proučiti pred skupinom koja na polju ljubavi, iskušenja i zanosa lije dragulj suze za carem svih vjerovjesnika, a koji će se za ove što se guše u moru grijeha, zauzeti onoga dana kada budu zgrabljeni za perčin.
Za učenje Melvuda izdaće se 200 akči onim koji ga budu svojim milozvučnim glasovima recitovali.
 Iza proučenog Melvuda proučiće se i hatma od koje sevab pokloniti za prečasnu dušu vjerovjesnika svih duhovnih bića i ljudi, onoga za kojeg je rečeno: “Da nije tebe ne bih stvorio svijet”, a potom ju pokloniti i za duše svih ostalih vjerovjesnika, bogougodnih i pobožnih ljudi, zatim za duše časnih vjerovjesnikovih drugova, za vođe islamske, neka je s njima božje zadovoljstvo, kao i za duše dobrotvornih pređa i potomaka.
Za učenje spomenute hatme isplatiće se iznos od 300 akči.
 Za medeno šerbe koje će se podijeliti prisutnim slušaocima Melvuda izdaće se 120 akči.
 Po 6 akči dnevno određuje se dvojici kajima koji će obavljati dužnost kajima, feraša i čirakčija. Dužnost feraša je da na uobičajeni način održava čistoću unutrašnjosti same džamije, njenog dvorišta i šadrvana pred džamijom.
 800 akči godišnje predviđa se za svijeće i hasure džamije. Sa dvije strane mihraba u velike svijećnjake stavljaće se voštane svijeće od ukupno težine 20 oka, a treba ih izmijeniti svakog Lejlei - berata. 
 U unutrašnjosti džamije nalazi se 36 kandilja, pred džamijom 15, a na munari 20 kandilja. Za ove kandilje uzimati godišnje 50 oka maslinova ulja. Spomenuta kandilja će se paliti u noćima blagoslovljenog mjeseca ramazana, a kandilji u džamiji i pred džamijom paliće se osim toga još i u noći zvanoj Berat, ostalim blagoslovljenim noćima i noćima bajrama. 
 Kandilja na džamijskoj kapiji treba paliti uvijek i ljeti i zimi.
 20 akči dnevno zadržavaće sebi mutevelija vršeći svoju dužnost kako treba, bez rasipanja i čuvajući i zaštićujući vakufsku imovinu.
 Naziru vakufa pripada...akči, kada ovaj svoju dužnost savjesno obavi.
 Licu koje se bude zateklo na dužnosti kadije pripada 300 akči godišnje, nakon što ovaj na početku svake godine pregleda sve stavke mutevelije i džabije i izvrši vakufski obračun (muhaseba) i nakon pregleda potpiše njihove deftere.
 Džabiji mojih vakufa u Banja Luci, čija je dužnost da se brine o potrebnim opravkama vakufskih objekata, ubiranju kirija i vršenju sličnih poslova, pripada osam akči dnevno. 
 Licu koje će savjesno vršiti pisarske poslove i poslove finansija izdavati po osam akči dnevno. 
 5 akči pripada dnevno džabiji moga spomenutog čifluka u Kuli, u čijem poslu ne smije biti pronevjere i odugovlačenja. 
 5 akči dnevno isplaćivaće se i džabiji čifluka Tinj, a nakon savjesno i bez pronevjere obavljenog posla.
 Džabiji čifluka u Podgorju za ubiranje zemljišnih pristojbi ili pak desetine od plodova, pripadaju 2 akče dnevno.
 Mimaru za opravke i održavanje objekata nakon obavljenog posla pripada 6 akči dnevno, a njegovom šegrtu 4 akče dnevno.
 3 akče dnevno izdavaće se sahačiji za održavanje satnih uređaja.
 2 akče dnevno za čišćenje i metenje nužnika.
 1 akča dnevno bevabu magaza i skladišta drva.
 1 akča dnevno bevabu za čuvanje i mjerenje žita u skladištu sagraenom blizu mekteba. 
 1 akča dnevno pripada onome ko će učiti sure Jasin mojoj djeci sahranjenoj u kasabi Livnu, Bog im se smilovao, a učenje će obavljati nad njihovim grobovima. 
 2 akče dnevno za mujezinsku dužnost mesdžida u mahali Podgorje.
 4 akče dnevno pasvandžiji za noćno čuvanje i patrolnu službu spomenutih dućana.

POGLAVLJE 
“Svaka duša će okušati smrt” i računajući sa tom činjenicom da ćemo se svi vratiti svome Gospodaru (Bogu), iako “niko ne zna gdje će umrijeti”, to predviđam ako se svojem Gospodaru preselim u Banja Luci, neka se podignuvši mi turbe nad mojim grobom, svakodnevno dvojici turbedara isplaćuje po 4 akče.
Turbedari treba da su dobri ljudi, da znaju učiti Kuran i da paze na svoje dužnosti prema umrlima.
 Za hasure u turbetu predviđa se izdatak od 30 akči godišnje.
 U mojem turbetu neka gori sedam kandilja u noćima bajrama, uz ramazan, noć kadera i petkom, a u ostalim noćima preko čitave godine neka se pali samo po jedan kandilj, u koju svrhu će se godišnje nabavljati po 6 oka zejtina.
 Za onog ko obnoć u mojem turbetu bude učio kuran ili studirao koju drugu knjigu neka se za dvije svijeća koje će se tom prilikom paliti uzima godišnje po 6 oka voska. 
 Za ulje svjetiljke koju će turbedar paliti noću u svrhu uzimanja abdesta ili drugih vanjskih potreba neka se izdaje 25 akči godišnje.
 8 akči godišnje za nabavku ćumura što će se u željeznoj dagari paliti zimi u vrijeme zemherija i hamsina.
 5 akči pripada onome ko u svaka tri mjeseca po jedanput bude prao turban iznad moga groba, a za potrebni sapun će se također izdavati 5 akči.
 10 akči davaće se kojem strpljivom bolesnom siromahu.
 Džuzevi Kurana petkom će se učiti u mojem turbetu umjesto u džamiji.
Nadalje spomenuti vakif, Alah mu se smilovao, pridržava sebi pravo tevlijeta (upravljanja vakufom) dokle god je na životu, s tim uvjetom da može mijenjati ono što bude želio glede povećanja ili smanjivanja, prinadležnosti službenika vakufa, njihova postavljanja ili smjenjivanja pazeći pri tome na propise šeriata. Prema tome, on je za života vlastan da upravlja svojim vakufom kako želi.
Međutim, kada se vakif iz prolaznosti preseli u vječnost, odredio je da mutevelijom njegova vakufa bude najbolji čovjek između njegovih oslobođenih robova koji uz to najbolje poznaje poslove upravljanja vakufom, čitanje i pisanje, koji je upućen u poslovne knjige, poznat po iskrenosti, lijepom vladanju, ispravnosti i pobožnosti i na tja način neka mutevelijska dužnost od njega prelazi na njegove potomke (nasljednike) s koljena na koljeno.
Dogodi li se pak da loza mutevelija izumre, ili se ne može naći među mojim oslobođenim robovima lice koje odgovara uvjetima vakufname, neka se tada poslovi upravljanja vakufom ustupe onome između moje djece, odnosno potomstva, koje najbolje odgovara uslovima postavljenim vakufnamom. Ako se među mojim nasljednicima ne nađe takvo lice koje odgovara propisima vakufname, u tom slučaju neka se upravljanje vakufom uz saglasnost kadije ustupi drugoj osobi koja najbolje odgovara ovom pozivu.
Nadzorništvo nad svojim vakufom spomenuti vakif pridržava svojem muškom potomstvu, pa ko između njih bude podoban i odgovarao toj dužnosti neka se primi nadzorništva i neka zatim ta dužnost prelazi od njega na njegovo potpomstvo, s koljena na koljeno.
Ako bi nazir radio suprotno s moje strane postavljenim uvjetima, ili se protivio ispravnom mišljenju mutevelije, ili radio na štetu vakufa, ili postao nesposoban za vršenje te dužnosti ili konačno bude zanemario nadzor, neka takvog kadija skine sa dužnosti i nadzor ustupi drugom.
To ukoliko nazir bude neko drugi osim moje djece, pa prema tome neka mutevelija sa znanjem i odobrenjem kadije dužnost nazira preda drugom licu.
Mutevelija moga vakufa ne može se ukloniti i skinuti sa dužnosti sve dotle dok se ne ustanovi pronevjera i neispravnost u poslovanju vakufskim dobrima s njegove strane i dok to ne bude zavedeno kod šerijatskog suda. Dakle, na osnovu samog zahtjeva kakve zlonamjerne osobe mutevelija se ne može svrgnuti. 
 Isti slučaj i sa džabijama, pa ako koji od džabija bude, suprotno uslovima koje sam postavio, svrgnut sa svoje dužnosti, a ne dokaže mu se pronevjera ili napast na raju ili muslimane, tada će kadija svrgnuti muteveliju i nazira sa njihovih dužnosti i dužnost predati onima koji su za to dostojni. Zato službenika ne proizvedu raskoš, propust i gubitak mojim vakufima.
Isto tako i druga koja služba ako se bespravno ustupi nekom licu kadija će svrgnuti i muteveliju i nazira kako se ne bi upropaštavala moja vakufska dobra.
Svi službenici moga vakufa vodiće nadzor nad mutevelijom i nazirom, pa kada ustanove da su se mutevelija i nazir složili u nečem što je u suprotnosti sa uslovima koje sam postavio, predvešće spomenute pred časnog kadiju i kada se utvrdi i u sidžil zavede da su ovi radili suprotno uslovima koje sam postavio, uvaženi kadija će iste svrgnuti i u buduće im se neće povjeravati i ustupati dužnost mutevelije i nadzornika.
Sve viškove koji nastanu nakon spomenutih izdataka treba dobro čuvati, pa ako mutevelija ne dokaže dovoljno zalaganja u čuvanju vakufa i bude radio po svojim prohtjevima, njega će kadija sa znanjem moje djece kao nadzornika vakufa svrnuti i mutevelijsku dužnost ustupiti ispravnom i dostojnom čovjeku.
Isto tako će se postupiti i da džabijama i ostalo, murtezikom, pa svaki od spomenutih kada zanemari svoju dužnost biće sa znanjem nadzornika o kadiji svrgnut sa svoje dužnosti, a dotična služba biti ustupljena drugom licu.
Kada koje službeničko mjesto bude upražnjeno ili ga iz drugih razloga treba ustupiti drugom licu, tada će mutevelija uz mišljenje i prijedlog onog ko bude hatib moje džamije u Banja Luci i uz saglasnost onog od moje djece ko bude nazir moga vakufa, svojim dekretom ustupiti i dodijeliti službu onome ko je za to sposoban i dostojan.
Jedino će se, rekao je vakif, dužnost hatiba i mutevelije popunjavati po sultanovu ukazu (beratu).
 O vodovodnim cijevima što dovode vodu u šadrvan pred spomenutom džamijom i za hamama strogo treba voditi brigu i prema potrebi vodovod opravljati.
 Kaldrmu javnog puta od Stare Banja Luke do potoka Crkvine u širini od 5 aršina, zatim drugu kaldrmu od mekteba do tophane kao i most što sam ga sagradio na Vrbasu pred tophanom, kada ovu budu potrebi opravci, a želi ih neko obnoviti, neka mu to službenici moga vakufa ne ometaju, nego neka koliko god je moguće i iz mog vakufa pomognu. 
 Nadalje je vakif sagradio jedan most na Crkvini i u spomenutom, od Boga zaštićenom gradu (Banja Luci) s desne strane hana podigao skladište za žito i druge živežne namirnice, a u kasabi Livnu i Ravnom Dolu po jedan han, zatim u Dobrunu, Sogobini i Svinjaru, također po jedan han. U slučaju potrebe mutevelija će se dabijom, a uz odobrenje kadije, vršiti opravke spomenutih obejkata bez rasipanja i upropaštavanja materijala.
Munara džamija u Banja Luci neka se svake dvadesete godine okreči.
 Viškove vakufskih prihoda mutevelija će svake godine davati na šerijatom dozvoljeni istirbah, tako da na svaku hiljadu akči uzima samo 5 akči i zadržava ih dok ne dostignu visinu od sto akči, nakon čega ih u cjelosti predaje onome ko čuva novac vakufski. Od onog što preteče od ovih viškova dajući ih na istirbah treba davati po 3 akče džabiji čifluka u Podgorju, a za ubiranje ostalih prihoda po 2 akče dnevno, što ukupno iznosi 5 akči dnevno.
Vakufski imetak (novac) neka se ne daje onima koji su pod stečajem, kao ni onima koji su u vezi sa državnom blagajnom, zatim emirima ni vojnim licima.
Prema tome, ako mutevelija protivno mojim uslovima postupi, pa na taj način bude nanesena šteta vakufskom imetku, kadija će narediti da se vakufski imetak namiri, a muteveliju skinuti sa njegove dužnosti mutevelije.
 Od lica koja uzimaju na zajam vakufski novac treba na svake 2000 akči pribaviti po jednog jamca koji nije pod dugom.
 Mutevelija može službeniku izdavati akontaciju ako mu je potrebna, kako ovaj ne bi morao na drugom mjestu tražiti novac, a davaće sa stavke predviđene za tromjesečnu isplatu službenika.
 Viškovi prihoda mojih vakufa što ostanu nakon podmirivanja svih izdataka, predviđenih na gore opisani način, priključuju se mojem vakufu, dajući ih na istirbah. Kada na tako šerijatom dozvoljen način svota bude izašla na pet hiljada zlatnika, neka se ista čuva za slučaj kada mojoj džamiji u Banja Luci bude potrebna opravka ili obnova. 
 Kada ponovo na spomenuti način bude prikupljen višak od pet hiljada zlatnika, neka se od toga novca opravljaju: dućani u Banja Luci, mlin na rijeci Vrbas, most, hamam, nekteb, han i ostali vakufski objekti kada budu potrebni opravci i neka se u tu svrhu namijenjeni novac ne troši u druge svrhe. 
 Za novac od 5000 zlatnika filurija, koji se na šeriatom propisan način daje svijetu na zajam, treba uzeti jamce, kako sam to već postavio uslov.
 Mutevelija moga vakufa spomenute viškove novca, kao i na drugi način nastale viškove ne smije zadržavati kod sebe, nego će ih nakon što podmiri propisane izdatke i predviđajući jednomjesečne plaće službenika davati u opticaj na murabehu.
Od murabehe spomenutog novca i drugih viškova neka saznanjem kadije pokrije olovom han koji se nalazi prema džamiji.
 Među spomenutim dućanima neka se izgradi prikladan bezistan, pa kad godišnji prihodi budu zadovoljavali, neka se zidovi dućana koji su izgrađeni od ćerpića zamijene kamenim zidovima.
 Stubove (kule) ispod mosta na rijeci Vrbas treba sagraditi od kamena.
 Neka se u Banja Luci podigne još jedan han na mjestu gdje to bude potrebno.
 Viškove novca mutevelija će prema uslovima koje sam postavio trošiti za potrebe vakufa, a uz dozvolu kadijinu. Kadija će u prisutnosti imama, hatiba i mujezina od murtezike i još nekoliko prisutnih lica izvršiti obračun knjiga primitaka i izdataka mutevelijinih i na knjige staviti svoj potpis. Bez znanja kadije i nazira mutevelija ne smije trošiti ni jedne akče niti bez njih može poduzimati bilo kakve poslove. 
 Kada viškovi prihoda mojih uvakufljenih dobara, dajući ih na istirbah, kao i viškovi nastali murabehom budu dostigli potrebnu količinu neka se u Banja Luci u blizini moje džamije sagradi jedna buk'a u kojoj će se učenicima održavati predavanja. Muderisu neka se izdaje 15 akči, a poslužitelju 2 akče dnevno.
 Osim toga, neka se povećaju dnevne prinadležnosti murtezike, i to: hatibu 2 akče, imamu 2 akče, vaizu 2 akče, mujezinima po 2 akče, mumedžidu 3 akče i džabijama po 2 akče, zatim katihu 2 akče, naziru 3 akče i muteveliji 5 akči dnevno.
 Kada bude omogućena povišica spomenutih prinadležnosti i izgrađena buk'a, neka u njoj bude muderisom hatib moje džamije, a ako ovaj to ne prihvati neka muderisom bude imam moje džamije.
 Hatib moje džamije vršiće i dužnosti vazu-nasihaza uz određenu plaću, a ukoliko on to ne može neka vaizom bude imam moje džamije. Dakle, dužnost vazu-nasihata uz određene dnevne prinadležnosti i povećanja vršiće hatib moje džamije, a ako ovaj to ne može neka vaiz bude imam moje džamije.
 Zatim, kad to bude moguće neka se na prikladnom mjestu u blizini moje džamije, jedna medresa sa 12 soba i neka se muderisu isplaćuje po 25 akči dnevno, a njegovu muidu po 4 akče dnevno. Kada se od ostvarenih viškova vakufskih prihoda sagradi medresa neka se prinadležnosti isplaćuju, kako je već spomenuto, a ranije spomenuta buk'a neka služi kao Daru-hadis.
 Kako se budu povećavali troškovi vakufski, neka se ponovo povećaju i plaće murtezike moje džamije u Banja Luci i to: vaizu 5 akči, hatibu i imamu koji će u spomenutim danima držati predavanja iz tesfira 4 akče, mujezinima po 3 akče, naziru mutevelije 5 akči, mumedžidu 2, a i ostalim službenicima neka se povećaju prinadležnosti prema težini njihovog posla. 
 Spomenuti hamam neka se izgradi i pretvori u čifte-hamam. 
 Nadalje vakif predviđa, kada to viškovi vakufski budu dozvoljavali da se podignu vakufski objekti kao što su imare, zavija i drugi objekti i uspostave potrebne službe u njima, slično vakufu Gazi Husrev-begovu u zaštićenom Sarajevu.
 Kada koje vakufsko zemljište bude napušteno mutevelija će ga ustupiti onome ko ga zatraži. Onaj ko odugovlači plaćanje iznosa zakupnine vakufskog zemljišta koje iskorištava, mutevelija će mu ga oduzeti i zadržati za drugog. Ako se na zemljištu bude nalazila kuća, vinograd ili voćnjak, neka kadija naredi da se proda drugom licu.
 Kada mutevelija najamninu za jedan vakufski dućan primi unaprijed od onoga ko ga iskorištava, a kasnije se nađe shodnim da se od tog starodućanskog materijala podigne za moj vakuf korisnija zgrada, mutevelija treba naplaćenu najamninu vratiti i uz odobrenje šerijatskog suda sagraditi tu novu građevinu korisniju za moj vakuf i po tom ju ustupiti na iskorištavanje onome ko je za to najpogodniji.
 Kamenolomima što se nalaze oko vinograda kod pećine i U Isa-begovoj mahali treba upravljati onako kako je to za vakuf najkorisnije. 
 Ako neko od moje djece i rodbine bude nanio štetu vakufu, pa ma ko to bio, neka ga kadija odstrani i u buduće mu ne dozvoli odjela i prigovora na vakufu. 
 Održavanju i opravci objekata moga vakufa treba dati prednost nad prinadležnostima službenika, pa kada prihodi ne mogu pokriti gore navedene rashode tada će službenici vakufa snositi proporcionalno tu razliku prema svojim prinadležnostima. 
 U slučaju potrebe postavljanja mutevelije, džabija, ili na osnovu šerijatske presude svrgavanja mutevelije i postavljanja drugog mutevelije, također po šerijatskoj presudi, to postavljanje i svrgavanje vršiće se uz saglasnost moje djece koja budu naziri vakufa, a ako ovih nema postavljanje ni svrgavanje se neće obaviti. Vakif je rekao da svrgavanje i postavljanje ostaje u rukama njegovih direktnih potomaka.
 Dužnosti imama, hatiba, mujezina, džabija, katiba, kao i ostale službe treba ustupati između moje djece i oslobođenih robova onima koji su, prema uslovima, postavljenim s moje strane, za takve službe najdostojniji. 
 Obzirom da je izgradnja objekata korisna i potrebna stvar za moj vakuf, to će se o njihovom prioritetu i korisnosti za sljedbenike Muhamedove (muslimane) i druge ljude izjasniti mutevelija, nazir, kadija, murtezika, zatim moja djeca i slobodni robovi moji nastanjeni u Banja Luci, kao i drugi viđeniji muslimani i nakon što taj prioritet bude uveden kod kadije. 
 Nazir i mutevelija će u smislu navedenih uslova i saglasnosti moje djece i oslobođenih mojih robova i mišljenja drugih uglednika, a po odobrenju kadije vršiti postavljenja i dodjeljivati dužnosti, određivati plaće i povišice onima koji u mojim zadužbinama, a u duhu šerijata, budu najbolje koristili, i tako se približili božjem zadovoljstvu i zagovoru božjeg miljenika.
 Nadalje vakif određuje i uslovljava da viškove namijenjene izgradnji vakufskih objekata, dodjeljivanja službi, čuvanje viškova i davanje istih na istirbah, prikupljanje viškova, izdaci i primici iz godine u godinu i tokom vremena, a prema potrebi i korisnosti za vakuf, budu vršeni po odobrenju kadije i na način na koji je to najkorisnije za moje objekte, za vjeru islam i pripadnike islama.
Nakon što je ovaj dobrotvor uvakufio nekretnine i ostalo po gore spomenutom redu, a u svhru pribavljanja božjeg zadovoljstva kao najbolje nagrade i nakon što je sve to izuzeo iz svog vlasništva i predao muteveliji, a ja presudio u valjanosti uvakufljenja, to ovaj vakuf, prema pravnoj školi Imami Azama, najvećeg i najpoštovanijeg imama, kao i prema shvatanjima visokih predstavnika svih ostalih pravnih škola, neka je s njima svima Božije zadovoljstvo, postao valjan, na zakonu osnovan, punovažan, tako da se ne može prodati, pokloniti ni naslijediti, dokle Alah ne naslijedi zemlju i sve na njoj, a on je najbolji nasljednik. “Ko ovu oporuku čuje, pa je poslije izmjeni, grijeh pada na one koji je budu mijenjali. Alah, zaista, sve najbolje zna”, a vakifu je nagrada od vječno živog, plemenitog i Uzvišenog Alaha.
Ovo se dogodi i napisa sredinom pobjedonosnog mjeseca safera devet stotina devedeset i pete godine.

Prisutni svjedoci:

Sebzi, čelebija, sin Abdurahmanov
Omer-beg miralaj live Klisa
Hasan-efendija, defterdar timara Bosne
Šeih Muslihudin, imam
Omer-halifa, hatib
Halil-halifa, hatib
Behram-halifa, hatib
Širmerd-halifa, hatib
Husein-halifa, imam
Ksim-halifa, mujezin
Bali-halifa, mujezin
Sinan, ćehaja, zain
Gazanfer vojvoda, zain
Mehmed čelebija, sin Pozdera
Abduldželal, čauš
Hadži Hasan, čauški ćehaja
Mustafa čelebija, divan - katib
Hadži Nezir, zain
Drugi Hadži Nezir, dunđer
Pehlivan, čauš bosanskog divana
Deli-spahija, nedžar
Ferhad, berber
Nurulah, serčaušan
i drugi prisutni svjedoci

Ovim se potvrđuje da je ovaj prijepis vakufname istovjetan priznatom prijepisu što se danas nalazi i čuva u rukama mutevelije i po čijoj odluci se postupa.
8. dana blagoslovljenog mjeseca ramazana 1304. godine.
Pisao siromah, potreban božje milosti Abdulah Hilmi, kadija u gradu Banja Luci, neka mu Alah oprosti (grijehe).

M.P.Kotarski ured kao šerijatski sud u Banja Luci

juna 1973. g.Preveo: Mehmed Mujezinović

Bilješke

Reference

Literatura 
 Ferhad-pašina vakufnama iz 995 (1587) godine ; [preveo i bilješkama popratio Mehmed Mujezinović], Banja Luka : Bošnjačka zajednica kulture "Preporod", 2005.